text: Kirkegård ødelagt
  29 september 2011 kl. 09.03
  Steen Johansen blev chokeret, da han besøgte sin søns grav ved Christianskirken i Fredericia. Gravstenene på et område som en stor fodboldbane var væltede og spredt tilfældigt ud over arealet.
  Han havde fået et brev om, at gravhækkene skulle udskiftes, men han havde ikke forestillet sig, at det skulle føre til, at kirkegården blev raseret.
  - Er der ikke gravfred i Danmark, spørger Steen Johansen med dyb undren. Han har set ældre mennesker, der brød ud i gråd, da de mødte op på kirkegården for at lægge blomster.
  Administrationschef Jens Olesen, Fredericias Kirkegårde, siger, at rødderne fra hækkene var så store, at de var groet ind under gravstenene, så de blev væltet, da rødderne blev rykket op.
  - Men jeg beklager, at gravstenene ikke er blevet rejst op igen. Det snakker jeg med folkene om her til morgen, siger administrationschefen.
  Kirkegårdsadministrationen har udliciteret arbejdet til en entreprenør, der kom med det billigste tilbud.
  